የመገናኛ ብዙኃን አመራሮችና ጋዜጠኞች በኮሮና ቫይረስ ዙሪያ ሲያደርጉት የነበረውን ቅስቀሳ አጠናቀቁ
የተለያዩ የመገናኛ ብዙኃን አመራሮች እና ጋዜጠኞች በከተማዋ በተለያዩ ክፍለከተሞች በገበያ፣ በአብያተክርስቲያናት፣ ሕዝብ በብዛት በሚታይባቸውና ትራንስፖርት በሚጠብቅባቸው ስፍራዎች በመዘዋወር የኮሮና ቫይረስን ለመከላከል ሲያደርጉ የነበረውን ቅስቀሳ አጠናቀቁ። 
የየተቋሟቱ አመራሮችና ጋዜጠኞቹ ለአራት ተከታታይ ቀናት ባደረጉት በዚሁ ቅስቀሳ ያስተላለፉት መልዕክት «የጤና ባለሞያዎች የሚያስተላልፏቸውን መልዕክቶች ሰምቶ ተግባራዊ ማድረግ አንዱ የሥልጣኔ ምልክት ነው፡፡ እያንዳንዱ ሰው ኃላፊነቱ ሊወጣ ይገባል፡፡ መንግሥት የሚወስዳቸውን እርምጃዎች ጠንከር ብሎ ማስፈጸም ያስፈልጋል» የሚል ይገኝበታል።
እንዲሁም የኮሮና ወረርሽኝ ተስፋፍቶ የምንወዳቸውን ልጆችና ቤተሰቦች በሞት ከመነጠቃችን በፊት የመንቂያ ጊዜው አሁን ነው። የጤና ባለሙያዎቻችን የዜጎቻችንን ሕይወት ለመታደግ ከኮሮና ወረርሽኝ ጋር ፊት ለፊት በመጋፈጥ ከፍተኛ ተጋድሎ እያደረጉ ነው። ለጤና ባለሙያዎቻችን ክብር እንስጥ! ወረርሽኙ ከቁጥጥር ውጪ እና ከሕክምና መስጫ ተቋሞቻችን አቅም በላይ ሆኖ የበርካታ ዜጎቻችን ሕይወት እንዳይጠፋ ከወዲሁ ልንደማመጥ ይገባል! ሲሉም መልዕክት አስተላልፈዋል።
መገናኛ ብዙኃኑ በየሚዲያዎቻቸው ከሚያስተላልፉት የጥንቃቄ መልዕክት በተጨማሪ በከተማዋ በመዘዋወር ያደረጉት የግንዛቤ ማስጨበጫ የንቅናቄ ፕሮግራም በየዕለቱ እየጨመረ ያለውን የቫይረሱን ስርጭት አደገኛነት ይበልጥ ለማሳሰብ ነው።
በዚሁ የቅስቀሳ ሥራ ላይ የኢትዮጵያ ፕሬስ ድርጅት ዋና ሥራ አስኪያጅ አቶ ጌትነት ታደሰ፣ ምክትል ዋና ሥራ አስኪያጅ አቶ ወንድም ተክሉና ሌሎችም ጋዜጠኞች ተሳታፊ ሆነዋል።
አዲስ ዘመን ሰኔ 7/2012
 በጋዜጣው ሪፖርተር